Abdoel Moeis Hassan

Haji Abdoel Moeis Hassan () adalah saikung tokoh pamuda pargarakan kabangsaan di Samarinda pas masa 1940–1945 wan pamimpin parjuangan diplomasi pulitik gasan kamardikaan Republik Indonesia di wilayah Kalimantan Timur rahatan 1945–1949. Mulai anum, inya rancak maumpati aktivitas pargarakan kabangsaan di Samarinda wan balajar masalah politik pas A.M. Sangadji. Pas tahun 1940, inya maualah Roekoen Pemoeda Indonesia (Roepindo) wan jadi kapala ahuinya. Lawan A.M. Sangadji, inya maulah lambaga pendidikan bangaran Balai Pengadjaran dan Pendidikan Ra'jat pas tahun 1942. Inya bagabung dalam Panitia Parsiapan Panyambutan Kamardikaan Republik Indonesia (P3KRI) gasan manjadiakan Proklamasi Negara Indonesia di Samarinda tahun 1945 wan maulah Ikatan Nasional Indonesia (INI) Cabang Samarinda nang batujuan manentang panjajahan Walanda di Samarinda satahun imbahnya. Tahun 1947 inya jadi katua Front Nasional sabagai kongsi organisasi nang mandukung RI wan manentang federasi nang diulah Walanda.

Pahabisan tahun 1949, lawan buhan Front Nasional, inya manuntut buhan pamarintah lokal gasan kaluar pada Republik Indonesia Serikat (RIS) wan bagabung duwa RI-Yogya. Tuntutannya tacapai lawan bagabungnya Keresidenan Kalimantan Timur ka wilayah RI rahatan 10 April 1950. Inya ma'adaakan Kongres Rakyat Kaltim pas 1954  minta diulahakan Provinsi Kalimantan Timur sakira pambangunan kawa babagus. Tahun 1956, pamintan dikabulakan pas 9 Januari 1957 Kaltim rasmi jadi provinsi. Tahun 1960, inya jadi Katua Komisi Gabungan di DPR Gotong Royong nang baisi tugas manuntungakan RUU Pokok Pemerintahan Daerah wan RUU Pokok Agraria.